जैकी चैन और सोनू सूद स्टारर इस फिल्म का बजट 65 मिलियन यूएस डॉलर के करीब माना जा रहा है। फिलहाल, हम ओवरसीज की बात नहीं करते, लेकिन भारत सहित कई दूसरे एशियाई देशों में जैकी चैन का जबर्दस्त जलवा है। जैकी के ऐक्शन देखने को बेकरार उनके फैन्स को वैसे भी अपने चहेते ऐक्शन स्टार की फिल्म देखने के लिए लंबा इंतजार करना पड़ा है। जैकी की पिछली 'द मिथ' कई साल पहले रिलीज हुई, लेकिन मल्लिका शेरावत के साथ बनी जैकी की यह फिल्म इंडियन बॉक्स ऑफिस पर कुछ खास कलेक्शन नहीं कर पाई। ऐसे में अब इस फिल्म की प्रॉडक्शन कंपनी को इस बार भारत में जबर्दस्त कलेक्शन की उम्मीद है। अगर फिल्म के क्रेज और जैकी द्वारा इस फिल्म की गई भारत में प्रमोशन पर नजर डाली जाए तो फिल्म इंडस्ट्री के ट्रेड पंडितों का लगता है कि भारत में इंग्लिश और हिंदी के साथ कई दूसरी भाषाओं में रिलीज़ हुई यह फिल्म पहले वीकेंड पर अच्छा बिज़नस कर सकती है। इस फिल्म डायरेक्टर स्टेनली टॉन्ग चाइना के नामचीन निर्देशकों में से एक है उनके निर्देशन में बनी 'द स्टोन एज वॉरियर्स' बॉक्स ऑफिस पर अच्छी कमाई करने में कामयाब रही। अब जब इस बार स्टेनली को इंटरनैशनल ऐक्शन किंग जैकी चैन के साथ बॉलिवुड के कई स्टार्स का भी साथ मिला है तो उन्होंने इस बार टोटली मसाला ऐक्शन फिल्म बनाई है। कहानी: चाइना के एक म्यूजियम में जैक (जैकी चैन) मशहूर आर्कियॉलजिस्ट है जो अपनी असिस्टेंट कायरा (अमायरा दस्तूर) के साथ विभिन्न विषयों पर शोध कर रहा है। भारत से प्रफेसर अश्मिता (दिशा पटानी) जैक से मिलने चाइना आती है। अश्मिता काफी अर्से से मगध के छिपे खजाने की भारत में तलाश कर रही है। जैक से मिलने पहुंची अश्मिता अपने साथ एक करीब एक हजार साल पुराना नक्शा भी लाई है, जिसकी मदद से मगध के प्राचीन बहुमुल्य असीम खजाने तक पहुंचा जा सकता है। अश्मिता की बात सुनने के बाद जैक इस छुपे खजाने की तलाश में उसकी सहायता करने का फैसला करते है। जैक अपनी असिस्टेंट कायरा और अश्मिता के साथ खजाने की तलाश में भारत आते हैं। भारत आने के बाद जैक खजाने की तलाश में लग जाता है, इस दौरान जैक की टीम का सामना रैंडल (सोनू सूद) से होता है, रेंडल इस छुपे खजाने को अपने पूर्वजों का खजाना बताकर इस खजाने पर अपना अधिकार बता रहा है। यहीं से इन दोनों के बीच टकराव शुरू होता है ऐक्टिंग : करीब 62 साल के हो चुके जैकी चैन के ऐक्शन सीन आपको हैरान कर देंगे, इतनी ज्यादा उम्र के होने के बावजूद जैकी के ऐक्शन सीन में आपको कतई कमी दिखाई नहीं देगी। कोई कमी नहीं दिखाई देगी। इन ऐक्शन सीन में जैकी का अच्छा साथ झांग इकसिंग, मिया मुकी ने दिया है। रेंडल के किरदार में सोनू को कुछ नया करने का मौका नहीं मिला, वैसे भी स्क्रिप्ट में रेंडल के किरदार पर ज्यादा मेहनत नहीं की गई, ऐसे में सोनू अपने किरदार को परफेक्ट ढंग से नहीं निभा पाए। अमायरा दस्तूर और दिशा पटानी को लेकर भी कुछ ऐक्शन सीन हैं, लेकिन इन दोनों ने ऐक्शन सीन से ज्यादा ध्यान कैमरे के सामने अपनी ब्यूटी पेश करने में लगाया है। जैकी चैन और दिशा पटानी के कुछ सीन जरूर अच्छे बन पड़े हैं। निर्देशन : स्टेनली ने पूरी फिल्म चाइना, दुबई और भारत के अलग-अलग लोकेशंस पर शूट की है। स्टेनली ने फिल्म की सिनेमटॉग्रफी पर कुछ ज्यादा ही ध्यान दिया, इसलिए यह गजब की बन पड़ी है। स्टेनली के पास दमदार स्क्रिप्ट नहीं थी, लेकिन इंटरनैशनल ऐक्शन किंग जैकी चैन का साथ था सो उन्होंने सारा ध्यान फिल्म के ऐक्शन सीन को ज्यादा से ज्यादा बेहतरीन बनाने में लगाया और काफी हद तक कामयाब भी रहे। वहीं, इस फिल्म टाइटल 'कुंग फू योग' तो रखा गया है, लेकिन डायरेक्टर पूरी फिल्म में योग को कहीं फिट नहीं कर पाए जो यकीनन इस फिल्म का माइनस पॉइंट है। संगीत : फिल्म के आखिर में फिल्म की पूरी स्टार कास्ट के साथ एक डांस सॉन्ग है। इस गाने की कोरियॉग्राफ़र फराह खान है। बेशक यह गाना आपको समझ नहीं आएगा, लेकिन कैमरे के सामने जैकी का थिरकना आपको जरूर पसंद आएगा। क्यों देखें : अगर जैकी चैन के फैन हैं और ऐक्शन फिल्में मिस नहीं करते तो इस फिल्म को देखें। दुबई में फिल्माई लग्ज़री कार रेस, क्लाइमैक्स में दिशा पटानी, अमायरा दस्तूर का फिल्माया ऐक्शन सीन बेहतरीन बन पड़ा है। अगर कुछ नया या अच्छी कहानी की तलाश में थिअटर जा रहे हैं तो अपसेट हो सकते हैं। 